ΑΠΟΦΑΣΗ ΤΗΣ ΕΠΙΤΡΟΠΗΣ

της 7ης Δεκεμβρίου 1999

περί έγκρισης μέτρων που απαγορεύουν τη διάθεση στην αγορά παιχνιδιών και προϊόντων παιδικής φροντίδας κατασκευασμένων από μαλακό PVC που περιέχουν μία ή περισσότερες από τις ουσίες φθαλικό δι-ισο-εννεϋλεστέρα (DINP), φθαλικό δι(2-αιθυλεξυλ)εστέρα (DEHP), φθαλικό διβουτυλεστέρα (DBP), φθαλικό δι-ισο-δεκυλεστέρα (DIDP), φθαλικό δι-n-οκτυλεστέρα (DNOP), και φθαλικό βουτυλβενζυλεστέρα (BBP) τα οποία κατά τη χρήση μπαίνουν στο στόμα παιδιών ηλικίας μικρότερης από τριών ετών

[κοινοποιηθείσα υπό τον αριθμό Ε(1999) 4436]

(Κείμενο που παρουσιάζει ενδιαφέρον για τον ΕΟΧ)

(1999/815/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/59/ΕΟΚ του Συμβουλίου, της 29ης Ιουνίου 1992, για τη γενική ασφάλεια των προϊόντων(1), και ιδίως το άρθρο 9,

Εκτιμώντας τα ακόλουθα:

(1) σύμφωνα με το άρθρο 3 της οδηγίας 95/59/ΕΟΚ, οι παραγωγοί υποχρεούνται να διαθέτουν στην αγορά μόνον ασφαλή προϊόντα· η οδηγία τονίζει ειδικότερα την ανάγκη να εξασφαλιστεί υψηλό επίπεδο προστασίας της υγείας και της ασφάλειας των παιδιών·

(2) το άρθρο 9 της οδηγίας προβλέπει ότι η Ευρωπαϊκή Επιτροπή, υπό ορισμένους όρους και σύμφωνα με τη διαδικασία που καθορίζεται στην οδηγία, μπορεί να εκδώσει απόφαση η οποία επιβάλλει στα κράτη μέλη την υποχρέωση να λάβουν προσωρινά μέτρα για να αποτρέψουν, να περιορίσουν ή να υποβάλουν σε ειδικούς όρους τη διάθεση στην αγορά ενός προϊόντος, ή απαιτεί την απόσυρσή του από την αγορά, εάν παρουσιάζει σοβαρό και άμεσο κίνδυνο για την υγεία και την ασφάλεια των καταναλωτών·

(3) η Ευρωπαϊκή Επιτροπή μπορεί να εκδώσει τέτοια απόφαση σε σχέση με κάποιο προϊόν το οποίο, σύμφωνα με τις πληροφορίες που τις διαβίβασε κάποιο κράτος μέλος, παρουσιάζει σοβαρό και άμεσο κίνδυνο και όσον αφορά τον εν λόγω κίνδυνο ένα ή περισσότερα κράτη μέλη έχουν λάβει μέτρα με τα οποία περιορίζεται η διάθεση του προϊόντος στην αγορά ή επιβάλλεται η απόσυρσή του από την αγορά·

(4) προϋπόθεση για μια τέτοια απόφαση είναι να υπάρχει διαφορά μεταξύ των κρατών μελών όσον αφορά τη θέπσιση μέτρων για την αντιμετώπιση του εν λόγω κινδύνου· ο κίνδυνος δεν μπορεί να αντιμετωπιστεί κατά τρόπο που να ανταποκρίνεται στον επείγοντα χαρακτήρα της περίπτωσης, σύμφωνα με τις άλλες διαδικασίες που καθορίζονται στην ειδική κοινοτική νομοθεσία που ισχύει για το συγκεκριμένο προϊόν ή τη συγκεκριμένη κατηγορία προϊόντων· ο κίνδυνος μπορεί να εξαλειφθεί αποτελεσματικά μόνο με τη θέσπιση κατάλληλων μέτρων τα οποία θα εφαρμόζονται σε κοινοτικό επίπεδο, προκειμένου να εξασφαλιστεί η προστασία της υγείας και της ασφάλειας των καταναλωτών και η καλή λειτουργία της εσωτερικής αγοράς·

(5) οι δανικές αρχές ενημέρωσαν την Επιτροπή, με τέσσερις κοινοποιήσεις που υπέβαλαν τον Απρίλιο και τον Ιούλιο του 1997 σύμφωνα με το άρθρο 8 της οδηγίας 92/59/ΕΟΚ, σχετικά με τους σοβαρούς και άμεσους κινδύνους που παρουσιάζουν ορισμένοι δακτύλιοι οδοντοφυίας από μαλακό PVC που περιέχουν τους φθαλικούς εστέρες DINP, DEHP, DBP, DIDP, DNOP και BBP·

(6) οι ισπανικές αρχές ενημέρωσαν την Επιτροπή, με κοινοποίηση που υποβλήθηκε στο ίδιο πλαίσιο τον Φεβρουάριο του 1998, σχετικά με τον κίνδυνο που παρουσιάζουν οι απομιμήσεις φρούτων από μαλακό PVC που περιέχουν το φθαλικό εστέρα DINP και προορίζονται για παιδιά·

(7) οι ελληνικές αρχές, στις 15 Ιανουαρίου 1999, θέσπισαν μέτρα σχετικά με την απόσυρση από την αγορά των προϊόντων παιδικής φροντίδας από μαλακό PVC που προορίζονται για την οδοντοφυία των βρεφών και την απαγόρευση της εισαγωγής και διάθεσης στην αγορά ορισμένων παιχνιδιών από μαλακό PVC που προορίζονται για παιδιά ηλικίας μικρότερης από τριών ετών·

(8) οι αυστριακές αρχές εξέδωσαν νόμο, στις 4 Αυγούστου 1998, που απαγορεύει τα παιχνίδια που περιέχουν φθαλικούς εστέρες τα οποία προορίζονται για παιδιά ηλικίας μικρότερης από τριών ετών, τα οποία υπό τις κανονικές και προβλέψιμες συνθήκες χρήσης πιπιλίζονται, μασιούνται ή μπαίνουν συχνά στο στόμα με άλλο τρόπο·

(9) οι δανικές αρχές εξέδωσαν, στις 15 Μαρτίου 1999, κανονιστική πράξη που απαγορεύει την παραγωγή, την εισαγωγή και τη διάθεση στην αγορά προϊόντων παιδικής φροντίδας που κατά τη χρήση μπαίνουν ή ενδέχεται να μπουν στο στόμα, παιχνιδιών για παιδιά ηλικίας μικρότερης των τριών ετών και προϊόντων ή μερών τους που αναμένεται να χρησιμοποιηθούν ως παιχνίδια από παιδιά ηλικίας μικρότερης των τριών ετών, τα οποία περιέχουν φθαλικούς εστέρες σε ποσοστό μεγαλύτερο από 0,05 %·

(10) οι σουηδικές αρχές θέσπισαν, στις 10 Ιουνίου 1999, μέτρο που απαγορεύει τη διάθεση στην αγορά και την πώληση παιχνιδιών και προϊόντων παιδικής φροντίδας που περιέχουν φθαλικούς εστέρες, τα οποία μπορούν να εισέλθουν στο στόμα και προορίζονται για παιδιά κάτω των τριών ετών·

(11) οι φινλανδικές αρχές εξέδωσαν, στις 23 Σεπτεμβρίου 1999, ψήφισμα του Συμβουλίου Επικρατείας που απαγορεύει τα προϊόντα παιδικής φροντίδας και τα παιχνίδια που μπορούν να μπουν στο στόμα παιδιών ηλικίας μικρότερης των τριών ετών, τα οποία είναι κατασκευασμένα από μαλακό PVC και περιέχουν DINP, DEHP, DBP, DIDP, DNOP ή BBP σε ποσοστό μεγαλύτερο από 0,05 % κατά βάρος·

(12) οι ιταλικές αρχές θέσπισαν, στις 30 Σεπτεμβρίου 1999, μέτρο που απαγορεύει τη διάθεση στην αγορά μαλακών πλαστικών παιχνιδιών για παιδιά κάτω των τριών ετών, που κατά τη χρήση μπαίνουν ή ενδέχεται να μπούν στο στόμα και περιέχουν περισσότερο από 0,05 % DINP, DIDP, DEHP, DBP, DNOP ή BBP· επιπλέον, οι ιταλικές αρχές κοινοποίησαν στην Επιτροπή, στις 14 Ιουνίου 1999, στο πλαίσιο της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου(2), όπως τροποποιήθηκε τελευταία από την οδηγία 98/48/ΕΚ(3), σχέδιο μέτρου που απαγορεύει τη χρήση τετραφθαλικών εστέρων (DIDP, DEHP, DINP, DBP) στα πλαστικά υλικά και τα ελαστομερή και περιορίζει τη χρήση ορισμένων άλλων φθαλικών εστέρων σε ανώτατο ποσοστό 5 % κατά βάρος στα προϊόντα παιδικής φροντίδας·

(13) οι γαλλικές αρχές θέσπισαν, στις 5 Ιουλίου 1999, μέτρο που αναστέλλει τη διάθεση στην αγορά, την παραγωγή, την εισαγωγή και την εξαγωγή και διατάσσει την απόσυρση ορισμένων παιχνιδιών και προϊόντων παιδικής φροντίδας από μαλακό PVC, που περιέχουν DINP, DIDP, DEHP, DBP, DNOP και BBP, τα οποία κατά τη χρήση μπαίνουν στο στόμα παιδιών ηλικίας μικρότερης από 36 μηνών· επιπλέον, κοινοποίησαν στην Επιτροπή, στο πλαίσιο της οδηγίας 98/34/ΕΚ, σχέδιο μέτρου που απαγορεύει τη χρήση των DINP, DIDP, DEHP, DBP, DNOP και BBP στα παιχνίδια και τα προϊόντα παιδικής φροντίδας που κατά τη χρήση μπαίνουν στο στόμα παιδιών ηλικίας μικρότερης από τριών ετών·

(14) οι γερμανικές αρχές, στις 24 Αυγούστου 1999, κοινοποίησαν στην Επιτροπή, στο πλαίσιο της οδηγίας 98/34/ΕΚ, σχέδιο μέτρου που απαγορεύει τη διάθεση στην αγορά, την παραγωγή και την εισαγωγή δακτυλίων οδοντοφυίας και ορισμένων πλαστικών παιχνιδιών για παιδιά έως τριών ετών, εξ ολοκλήρου ή εν μέρει κατασκευασμένων από πλαστικά υλικά που περιέχουν περισσότερο από 0,1 % φθαλικούς εστέρες, των οποίων τα πλαστικά μέρη προορίζονται ή προβλέπεται να μπούν στο στόμα·

(15) όλες οι προαναφερθείσες κοινοποιήσεις και τα μέτρα αναφέρονται στους κινδύνους που συνδέονται με την έκθεση των παιδιών στους φθαλικούς εστέρες και αφορούν προϊόντα παιδικής φροντίδας ή/και παιχνίδια κατασκευασμένα από μαλακό PVC που περιέχουν ορισμένους φθαλικούς εστέρες που κατά τη χρήση μπαίνουν ή ενδέχεται να μουν στο στόμα μικρών παιδιών·

(16) η Επιτροπή ενέκρινε, την 1η Ιουλίου 1998, τη σύσταση 98/485/ΕΚ(4) σχετικά με τους φθαλικούς εστέρες σε ορισμένα προϊόντα παιδικής φροντίδας και παιχνίδια βάσει των τότε διαθέσιμων επιστημονικών γνώσεων, η οποία καλεί τα κράτη μέλη να ελέγξουν τα επίπεδο της μετανάστευσης φθαλικών εστέρων από τα εν λόγω προϊόντα, λαμβάνοντας υπόψη τη γνώμη της επιστημονικής επιτροπής για την τοξικότητα, την οικοτοξικότητα και το περιβάλλον (ΕΕΤΟΠ), της 24ης Απριλίου 1998, και να λάβουν τα μέτρα που απαιτούνται για να εξασφαλίσουν ένα υψηλό επίπεδο προστασίας της υγείας των παιδιών·

(17) η επιστημονική επιτροπή για την τοξικότητα, την οικοτοξικότητα και το περιβάλλον (ΕΕΤΟΠ), με την οποία διαβουλεύθηκε η Επιτροπή, επιβεβαίωσε στις 27 Νοεμβρίου 1998 στη γνωμοδότησή της για τους φθαλικούς εστέρες στα παιχνίδια, λαμβάνοντας υπόψη τα αποτελέσματα των πιο πρόσφατων σχετικών μελετών, ότι υπάρχουν λόγοι ανησυχίας λόγω του μικρού περιθωρίου ασφάλειας όσον αφορά την έκθεση των παιδιών στους φθαλικούς εστέρες DEHP και DINP, που συνδέεται με τη χρήση ορισμένων παιχνιδιών και προϊόντων παιδικής φροντίδας κατασκευασμένων από μαλακό PVC και περιέχει τις ουσίες αυτές·

(18) η ΕΕΤΟΠ κατέληξε στο συμπέρασμα αυτό βάσει, μεταξύ άλλων, των δυσμενών επιπτώσεων του DINP στο ήπαρ και τα νεφρά και της βλάβης στους όρχεις που προκάλεσε το DEHP, οι οποίες παρατηρήθηκαν σε εργαστηριακές δοκιμές· επομένως, φαίνεται ότι κάτω από ορισμένες συνθήκες οι ουσίες αυτές ενδέχεται να έχουν σοβαρές επιπτώσεις στην υγεία·

(19) με βάση τη γνωμοδότηση της ΕΕΤΟΠ, η Επιτροπή θεωρεί ότι τα μικρά παιδιά που χρησιμοποιούν παιχνίδια και προϊόντα παιδικής φροντίδας που μπαίνουν στο στόμα, κατασκευασμένα από μαλακό PVC που περιέχει φθαλικούς εστέρες, ενδέχεται να εκτίθενται καθημερινά σε επίπεδα DINP και DEHP υψηλότερα από τα επίπεδα που κρίνονται ασφαλή·

(20) η ΕΕΤΟΠ έκρινε ότι τα ποσά απελευθέρωσης των άλλων φθαλικών εστέρων (DNOP, DIDP, BBP, DBP) είναι χαμηλά και δεν παρουσιάζουν κίνδυνο κάτω από τις σημερινές συνθήκες χρήσης· η επιτροπή παρατήρησε ότι θα συνέβαιναν μεγαλύτερες απελευθερώσεις εάν αυτοί χρησιμοποιούνταν ως πλαστικοποιητές σε υψηλότερες συγκεντρώσεις·

(21) η Επιτροπή θεωρεί ότι εάν επιτραπεί η χρήση των DNOP, DIDP, BBP και DBP σε αντικατάσταση των DINP και DEHP, ως αποτέλεσμα της απαγόρευσης της χρήσης των δύο αυτών ουσιών ως πλαστικοποιητών στα εν λόγω προϊόντα, η έκθεση των παιδιών σε αυτούς θα αυξανόταν και επομένως ο κίνδυνος θα ήταν υψηλότερος· επομένως η Επιτροπή, ακολουθώντας μια προληπτική προσέγγιση, θεωρεί ότι η παρούσα απόφαση πρέπει να ισχύει και για αυτούς·

(22) τα μικρά παιδιά εκτίθενται σε φθαλικούς εστέρες και από άλλες πηγές εκτός από τα παιχνίδια και τα προϊόντα παιδικής φροντίδας από PVC, αλλά το επίπεδο της έκθεσης που οφείλεται στις πηγές αυτές δεν μπορεί, κατά τη γνώμη της ΕΕΤΟΠ, να προσδιοριστεί ποσοτικά λόγω της έλλειψης επαρκών στοιχείων· η ύπαρξη αυτής της πρόσθετης έκθεσης πρέπει ωστόσο να ληφθεί υπόψη στην αντιμετώπιση των εν λόγω κινδύνων·

(23) αν και οι σοβαρές επιδράσεις που προαναφέρθηκαν δεν εκδηλώνονται παρά αρκετό χρόνο ύστερα από την έκθεση, ο κίνδυνος που συνδέεται με τα εν λόγω προϊόντα είναι άμεσος, επειδή συνδέεται άμεσα με την έκθεση στους φθαλικούς εστέρες· τα προϊόντα αυτού του είδους, ύστερα από ένα φυσιολογικό διάστημα χρήσης από τα παιδιά, ενδέχεται να οδηγήσουν σε σημαντική έκθεση με σοβαρές επιδράσεις σε μεγαλύτερη ηλικία·

(24) επομένως, η Επιτροπή θεωρεί ότι τα παιχνίδια και τα προϊόντα παιδικής φροντίδας για μικρά παιδιά, που είναι κατασκευασμένα από μαλακό PVC το οποίο περιέχει φθαλικούς εστέρες, ενδέχεται να παρουσιάζουν σοβαρό κίνδυνο για την υγεία·

(25) τα προϊόντα που παρουσιάζουν τους προαναφερθέντες κινδύνους είναι παιχνίδια και προϊόντα παιδικής φροντίδας που κατά τη χρήση μπαίνουν στο στόμα μικρών παιδιών και είναι κατασκευασμένα από μαλακό PVC που περιέχει έναν ή περισσότερους από τους εν λόγω φθαλικούς εστέρες, επειδή αναμένεται να παραμείνουν στο στόμα για αρκετό διάστημα και κατά κάποιο τρόπο ενδέχεται να προκαλούν καθημερινή απελευθέρωση φθαλικού εστέρα που υπερβαίνει τα επίπεδα που κρίνονται ασφαλή· η παρούσα απόφαση αφορά, λαμβάνοντας υπόψη τη φύση του κινδύνου, τόσο τα προϊόντα που παράγονται στην Ευρωπαϊκή Κοινότητα όσο και τα εισαγόμενα προϊόντα·

(26) η Δανία, η Αυστρία, η Ελλάδα, η Φινλανδία, η Σουηδία, η Ιταλία, η Γαλλία και η Γερμανία, έχουν αποφασίσει να υποβάλουν τα προϊόντα που ανήκουν στην εν λόγω κατηγορία σε περιοριστικά μέτρα διαφορετικής εμβέλειας, που στοχεύουν στην εξάλειψη της χρήσης των φθαλικών εστέρων στην εφαρμογή αυτή· η Επιτροπή έχει διαπιστώσει ότι τα κράτη μέλη παρουσιάζουν διαφορές όσον αφορά τη θέσπιση μέτρων για την αντιμετώπιση του εν λόγω κινδύνου·

(27) λόγω των διαφορών μεταξύ των κρατών μελών και μεταξύ της εμβέλειας των μέτρων που λαμβάνονται από ορισμένα κράτη μέλη, είναι απαραίτητη η θέσπιση ενός κοινοτικού μέτρου για να εξαλειφθεί ο κίνδυνος και να εξασφαλιστεί πραγματικά ένα σταθερά υψηλό επίπεδο προστασίας της υγείας των παιδιών και η καλή λειτουργία της εσωτερικής αγοράς·

(28) η οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων(5), όπως τροποποιήθηκε τελευταία από την οδηγία 1999/77/ΕΚ(6), αφορά τις επικίνδυνες ουσίες και τα παρασκευάσματα, αλλά δεν περιέχει ακόμα διατάξεις σχετικά με τους φθαλικούς εστέρες· η οδηγία 88/378/ΕΟΚ του Συμβουλίου, της 3ης Μαΐου 1988, για την προσέγγιση των νομοθεσιών των κρατών μελών σχετικά με την ασφάλεια των παιχνιδιών(7), όπως τροποποιήθηκε από την οδηγία 93/68/ΕΚ(8), όσον αφορά τις επικίνδυνες ουσίες παραπέμπει στη σχετική κοινοτική νομοθεσία που σχετίζεται με ορισμένες κατηγορίες προϊόντων ή στην απαγόρευση, τον περιορισμό της χρήσης ή την επισήμανση ορισμένων επικίνδυνων ουσιών και παρασκευασμάτων, αλλά δεν ισχύει για τα προϊόντα παιδικής φροντίδας και δεν προβλέπει κάποια διαδικασία έκτακτης ανάγκης·

(29) οι δανικές αρχές, ήδη στις 15 Απριλίου 1998, ζήτησαν από την Επιτροπή να εκδώσει απόφαση που να θεσπίζει περιοριστικά μέτρα σε σχέση με τα εν λόγω προϊόντα, σύμφωνα με το άρθρο 9 της οδηγίας 92/59/ΕΟΚ·

(30) το Ευρωπαϊκό Κοινοβούλιο, στο ψήφισμά του σχετικά με ένα πρόγραμμα δράσης για την καταναλωτική πολιτική που εξέδωσε στις 4 Μαΐου 1999, ζήτησε από την Επιτροπή να λάβει μέτρα για την απομάκρυνση των φθαλικών εστέρων από τα παιχνίδια από PVC που προορίζονται για βρέφη και για μικρά παιδιά(9)·

(31) η ΕΕΤΟΠ, με την οποία διαβουλεύθηκε η Επιτροπή, συμπέρανε, στη γνωμοδότησή της στις 28 Σεπτεμβρίου 1999, σχετικά με τις εκθέσεις του TNO (ινστιτούτο διαφορετικής έρευνας στις Κάτω Χώρες), του LGC (κρατικού χημικού εργαστηρίου στο Ηνωμένο Βασίλειο) και της CPSC (επιτροπής ασφαλείας των καταναλωτικών προϊόντων των Ηνωμένων Πολιτειών) όσον αφορά την επικύρωση των μεθόδων ελέγχου της μετανάστευσης των φθαλικών εστέρων με τίτλο: "TNO, LGC and US CPSC reports on phthalate migration test validation", ότι καμία από τις μεθόδους ελέγχου της μετανάστευσης των φθαλικών εστέρων που επιχειρήθηκε να επικυρωθεί δεν ενδείκνυται σήμερα για τον έλεγχο·

(32) ελλείψει μιας μεθόδου ελέγχου της μετανάστευσης των φθαλικών εστέρων που να έχει επικυρωθεί και τυποποιηθεί σε κοινοτικό επίπεδο, δεν είναι εφικτό την παρούσα στιγμή να δοθεί εγγύηση για ένα σταθερό υψηλό επίπεδο προστασίας της υγείας των παιδιών με τον καθορισμό ορίων μετανάστευσης των ουσιών αυτών από τα εν λόγω παιχνίδια και προϊόντα παιδικής φροντίδας και να εξασφαλιστεί η σταθερή και αμερόληπτη εφαρμογή αυτών των ορίων· επιπλέον, την παρούσα στιγμή είναι πολύ δύσκολο να καθοριστούν όρια μετανάστευσης των φθαλικών εστέρων που λαμβάλουν υπόψη τη συνεισφορά άλλων πηγών, εκτός των παιχνιδιών από PVC, στην έκθεση των παιδιών στους φθαλικούς εστέρες·

(33) πρόσφατα επιστημονικά στοιχεία σχετικά με τις προαναφερθείσες μεθόδους ελέγχου της μετανάστευσης των φθαλικών εστέρων απέδειξαν ότι η σύσταση 98/485/ΕΚ δεν επαρκεί για να εξασφαλίσει ένα σταθερό υψηλό επίπεδο προστασίας της υγείας των παιδιών· επείγει η ταχεία απαγόρευση της διάθεσης στην αγορά των παιχνιδιών και των προϊόντων παιδικής φροντίδας που κατά τη χρήση μπαίνουν στο στόμα παιδιών ηλικίας μικρότερης των τριών ετών, επειδή είναι πλέον προφανές ότι αυτή τη στιγμή δεν υπάρχει κάποιο άλλο αποτελεσματικό μέτρο ελέγχου για νομοθετικούς σκοπούς·

(34) η Επιτροπή υπέβαλε μια πρόταση για την τροποποίηση της οδηγίας 76/769/ΕΟΚ σχετικά με τους περιορισμούς στη διάθεση στην αγορά και τη χρήση ορισμένων επικίνδυνων ουσιών και παρασκευασμάτων που απαγορεύει τη χρήση των DINP, DEHP, DIDP, DNOP, DBP και BBP σε παιχνίδια και προϊόντα παιδικής φροντίδας κατασκευασμένα από μαλακό PVC που κατά τη χρήση μπαίνουν στο στόμα παιδιών ηλικίας μικρότερης των τριών ετών· επιπλέον, δεν επιτρέπεται η διάθεση στην αγορά τέτοιων προϊόντων, εάν περιέχουν τους προαναφερθέντες φθαλικούς εστέρες· η πρόταση έχει επίσης σκοπό να εξασφαλίσει ότι και άλλα παιχνίδια και προϊόντα παιδικής φροντίδας από μαλακό PVC που προορίζονται για παιδιά κάτω των τριών ετών και τα οποία θα μπορούσαν να εισέλθουν στο στόμα θα επισημαίνονται προκειμένου να εξασφαλιστεί ότι τα παιδιά δεν θα τα βάζουν στο στόμα τους·

(35) προκειμένου να εξασφαλιστεί ένα σταθερό υψηλό επίπεδο προστασίας της υγείας των παιδιών σε ολόκληρη την ΕΕ, κατά το διάστημα που μεσολαβεί έως την έγκριση της προτεινόμενης οδηγίας από το Ευρωπαϊκό Κοινοβούλιο και το Συμβούλιο και την εφαρμογή της από τα κράτη μέλη, δεδομένου ότι τα παιχνίδια και τα προϊόντα παιδικής φροντίδας από μαλακό PVC που περιέχουν φθαλικούς εστέρες και κατά τη χρήση μπαίνουν στο στόμα παιδιών ηλικίας μικρότερης των τριών ετών παρουσιάζουν σοβαρό και άμεσο κίνδυνο, είναι απαραίτητο να απαγορευθεί αμέσως η διάθεσή τους στην αγορά·

(36) η παρούσα απόφαση πρέπει να καλύπτει όλους τους σχετικούς φθαλικούς εστέρες, προκειμένου να αποκλεισθούν εκείνοι που χρησιμοποιούνται τώρα και να αποτραπεί η χρήση άλλων που παρουσιάζουν παρόμοιους κινδύνους για την υγεία των παιδιών·

(37) η παρούσα απόφαση θα αποκλείσει τη σκόπιμη χρήση των σχετικών φθαλικών εστέρων ως πλαστικοποιητών στα εν λόγω προϊόντα, ενώ αναγνωρίζεται η πιθανότητα να υπάρχουν σε επίπεδο ίχνους έως 0,1 % κατά βάρος, που θεωρείται ότι αφήνει περιθώρια για ακούσιες προσμείξεις που δεν προκαλούν ανησυχίες για την υγεία των παιδιών·

(38) η διάρκεια ισχύος της παρούσας απόφασης περιορίζεται σε τρεις μήνες· το διάστημα ισχύος μπορεί να παραταθεί εάν χρειαστεί·

(39) σύμφωνα με το άρθρο 11 παράγραφος 3 της οδηγίας 92/59/ΕΟΚ, τα κράτη μέλη λαμβάνουν όλα τα απαραίτητα μέτρα για την εφαρμογή της εκδοθείσας απόφασης εντός δεκαημέρου κατ' ανώτατο όριο·

(40) τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής έκτακτης ανάγκης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η παρούσα απόφαση ισχύει για παιχνίδια και προϊόντα παιδικής φροντίδας:

- κατασκευασμένα εξ ολοκλήρου ή εν μέρει από μαλακό PVC που περιέχει σε ποσοστό μεγαλύτερο από 0,1 % κατά βάρος μία ή περισσότερες από τις ακόλουθες ουσίες:

- φθαλικό δι-ισο-εννεϋλεστέρα (DINP) CAS Αριθ. 28553-12-0 Einecs Αριθ. 249-079-5,

- φθαλικό δι(2-αιθυλεξυλ)εστέρα (DEHP) CAS Αριθ. 117-81-7 EINECS Αριθ. 204-211-0,

- φθαλικό δι-η-οκτυλεστέρα (DNOP) CAS Αριθ. 117-84-0 EINECS Αριθ. 204-214-7,

- φθαλικό δι-ισο-δεκυλεστέρα (DIDP) CAS Αριθ. 26761-40-0 EINECS Αριθ. 247-977-1,

- φθαλικό βουτυλβενζυλεστέρα (BBP) CAS Αριθ. 85-68-7 EINECS Αριθ. 201-622-7,

- φθαλικό διβουτυλεστέρα (DBP) CAS Αριθ. 84-74-2 EINECS Αριθ. 201-557-4,

- που κατά τη χρήση μπαίνουν στο στόμα παιδιών ηλικίας μικρότερης από τριών ετών.

Άρθρο 2

Κατά την έννοια της παρούσας απόφασης:

- νοείται ως "παιχνίδι" κάθε προϊόν που έχει σχεδιαστεί ή που προορίζεται σαφώς να χρησιμοποιηθεί από παιδιά κατά το παιχνίδι,

- νοείται ως "προϊόν παιδικής φροντίδας" κάθε προϊόν που προορίζεται να διευκολύνει τον ύπνο, τη χαλάρωση, το τάισμα των παιδιών, ή το πιπίλισμα εκ μέρους των παιδιών.

Άρθρο 3

Τα κράτη μέλη απαγορεύουν τη διάθεση στην αγορά των παιχνιδιών και των προϊόντων παιδικής φροντίδας που αναφέρονται στο άρθρο 1.

Άρθρο 4

Τα κράτη μέλη λαμβάνουν τα απαραίτητα μέτρα συμμόρφωσης με την παρούσα απόφαση εντός δεκαημέρου κατ' ανώτατο όριο από την κοινοποίησή της και ενημερώνουν σχετικά την Ευρωπαϊκή Επιτροπή.

Άρθρο 5

Η παρούσα απόφαση ισχύει έως τις 8 Μαρτίου 2000.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 7 Δεκεμβρίου 1999.

Για την Επιτροπή

David BYRNE

Μέλος της Επιτροπής

(1) ΕΕ L 228 της 11.8.1992, σ. 24.

(2) ΕΕ L 204 της 21.7.1998, σ. 37.

(3) ΕΕ L 217 της 5.8.1998, σ. 18.

(4) ΕΕ L 217 της 5.8.1998, σ. 35.

(5) ΕΕ L 262 της 27.9.1976, σ. 201.

(6) ΕΕ L 207 της 6.8.1999, σ. 18.

(7) ΕΕ L 187 της 16.7.1988, σ. 1.

(8) ΕΕ L 220 της 30.8.1993, σ. 1.

(9) ΕΕ C 279 της 1.10.1999, σ. 86.